ས་པ་གྲགས་པ་དང་བཞི་ཡིན་ནོ། །བླ་མར་ཞེས་པ་ནི། བྱར་ཕུར་དོ་བ་ཡིན་ནོ། །དགེ་ཤེས་ཁྱུང་ཚང་པ་ནི། འཁྲུངས་ཡུལ་སྟོད་ལུང་རུ་ལུ་བ་ཡིན་ལ། ལ་ལ་གཡེ་ཆུང་བ་ཡིན་ཡང་ཟེར། ཁྲག་འོ་མར་གྱུར་པ་དང་། སྐུ་ལ་ཟག་པ་མི་འབྱུང་བ་ལ་སོགས་ཡོན་ཏན་དུ་མ་མངའོ།། དེའི་སློབ་མ་ཤངས་པ་ལྟར་སྒོམ། མར་སྟོན་ཚུལ་འབྱུང་། མ་ཅིག་ཨོང་ཇོ་གསུམ་གྱི་སློབ་མ་ཞང་ལོ་ཙྪ་བ་གྲུབ་པ་དཔལ། ཞེས་པ་མཁས་གྲུབ་དུ་མ་སྙེན་ཅིང་། བལ་པོར་ཡེ་རང་པཎྜི་ཏ་ལ་སྒྲ་ཚད་བསླབས། སྙན་བརྒྱུད་ཀྱི་གདམས་པ་གསན། མངོན་མཁྱེན་ཐོགས་མེད་མངའ་ཞིང་། གྲུབ་པ་བརྙེས་པའི་གང་ཟག་ཁྱད་པར་ཅན་བྱོན་ནོ། །དེའི་སློབ་མ་སྦས་སྟོན་དྷ་ར་ཤྲཱི་དང་། རྒྱལ་བ་རློན་མཁན་པ་ལ་སོགས་པ་མང་དུ་བྱོན་ཞིང་། དེ་རྣམས་རས་ཆུང་སྙན་བརྒྱུད་ཅེས་གྲགས་སོ། །རས་པ་ཞི་བ་འོད་ནི། ལ་སྟོད་རྒྱལ་ཁམས་སུ་འཁྲུངས། གདུང་རུས་ཞུ་ཡས་ཡིན་ཞིང་། དགུང་ལོ་ཉི་ཤུ་ཙམ་བཞེས་དུས། རྗེ་བཙུན་ཆེན་པོ་དང་། ཆུ་མིག་དངུལ་འབུམ་དུ་འཇལ། རྗེས་སུ་འཛིན་པར་ཞལ་གྱིས་བཞེས་པས། ཕྱིས་ཁོ་རང་གི་ཚ་བོ་བློན་བཙུན་སངས་རྒྱས་སྐྱབས་དང་སྡེབས་ནས་བྱོན་པ་ན། རྗེ་བཙུན་ཡང་ཤིན་ཏུ་མཉེས་ནས། སྔར་གྱི་མཚན་དར་མ་དབང་ཕྱུག་ཡིན་པ་ལ། དུས་དེར་ཞི་བ་འོད་དུ་བཏགས་ཤིང་། ཕ་དྲུག་གི་སྨན་ལུང་སྨན་ཆུ་ན། བྲག་རྒྱ་ཆུ་ཞེས་པར་ལོ་བཅུ་གཉིས་བསྒྲུབ་པ་མཛད། མིའམ་ཅིའི་བུ་མོ་ཏིང་འཛིན་གྱིས་ལས་ཀྱི་ཕྱག་རྒྱར་བཀུག་སྟེ། མྱུར་ལམ་བསྒྲུབས་ནས། བྲག་ཕུག་གི་སྤྱི་བོ་བརྟོལ་བའི་ཚུལ་གྱིས་ལུས་མ་སྤངས་པར་མཁའ་སྤྱོད་དུ་བཞུད། དེའི་ཤུལ་ད་ལྟ་ཡང་ཡོད་གྲགས་སོ། །ངམ་རྫོང་རས་པ་ནི། འཁྲུངས་ཡུལ་འབྲི་མཚམས་ལྕིམ་ལུང་། གདུང་རུས་ངམ་རྫོང་། མཚན་བྱང་ཆུབ་རྒྱལ་པོ། བྱམས་ཆོས་ལྔར་མཁས་པར་སྦྱངས། རྗེ་བཙུན་ལས་བཀའ་རྒྱས་པར་གསན་ཅིང་ངམ་རྫོང་ལུགས་ཀྱི་སྙན་བརྒྱུད་ཅེས་པ་ད་ལྟ་ཡང་གྲགས་སོ། །འབྲི་སྒོམ་རས་པ་ནི་འཁྲུངས་ཡུལ་བརྡའ་མོ། རྗེ་བཙུན་དང་མཇལ་ནས་ལོ་ཉི་ཤུ་རྩ་ལྔ་རྒྱུན་གཅིག་ཏུ་སྒྲུབ་པ་མཛད་ཅིང་། དེ་ཉིད་ལ་སློབ་མ་ཁྱད་པར་ཅན་ཡེར་བ་སྐུ་མཆེད་རྣམས་བྱོན། སེ་བན་རས་པ་ནི། ཚོང་དཔོན་ཡིན་ཞིང་། ཚོང་འདུས་ག་གར་རྗེ་བཙུན་དང་མཇལ། གདམས་པ་མགུར་དུ་གསུངས་པས་གྲོལ་ནས། རྗེ་བཙུན་གྱི་ཉེ་གནས་མཛད་པས་སེ་བན་སྟོན་ཆུང་དུ་གྲགས་སོ། །ཁྱི་ར་རས་པ་ནི། འཁྲུངས་ཡུལ་སྙེ་ཤང་། ཤ་བ་རི་དྭགས་ལ་རྔོན་དུ་བྱོན་པས། རྗེ་བཙུན་དང་མཇལ། ཁྱི་དང་ཤ་བ་ལ་སྒོམ་བཏབ་པས་དད་ནས། གདམས་པ་ཞུས་ཤིང་གྲུབ་པ་བརྙེས་སོ། །རས་པ་བདེ་བ་སྤྱོད་ནི། ཞི་བ་འོད་དང་དོད་མཉམ་པའི་གྲུབ་ཐོབ་གཅིག་བྱོན་པ་ཡིན་ཟེར་ཞིང་། ཁ་ཅིག་ན་རེ། བདེ་བ་ལ་རྟེན་ནས་ངོ་འཕྲོད་པས་རས་ཆུང་པའི་མཚན་གྱི་རྣམ་གྲངས་ཡིན་ཟེར་རོ། །ར་རྫི་རས་པ་ནི། དིང་མ་བའི་ར་རྫི་ཡིན་ལ། རྗེ་བཙུན་སྤྲོ་བདེ་བཀྲ་ཤིས་སྒང་ན་བཞུགས་པའི་དུས་སུ། རྣལ་འབྱོར་པ་གླུ་ལོང་ཟེར་པ་ལ། མགུར་གསུངས་པས། དེ་མ་ཐག་གྲོལ་ལོ། །རྗེ་བཙུན་དེ་ཉིད་ཀྱི་སློབ་མ་རྣམས་ཀྱི་ནང་ནས་མཆོག་ཏུ་གྱུར་པ། བསྐལ་པ་དཔག་ཏུ་མེད་པའི་སྔོན་རོལ་དུ། མེ་ཏོག་ཟླ་མཛེས། ཐུབ་པའི་དྲུང་དུ་ཟླ་འོད་གཞོན་ནུ། སྙིགས་མའི་དུས་འདིར་དྭགས་པོ་ལྷ་རྗེ་ཞེས་གྲགས་པ་ནི། ཡུལ་གཉལ་སྨད། གདུང་རུས་སྙི་བ། ཡབ་ཨུ་ཚོ་རྒྱལ་འབར། ཡུམ་བདེ་མཆོག་ལྕམ། ས་མོ་ལུག་གི་ལོ་ལ་སྐུ་བལྟམས། མཚན་ཀུན་དགའ་སྙིང་པོར་བཏགས། གསོ་བ་རིག་པར་མཁས་པར་མཛད་ནས། དགེ་བའི་བཤེས་གཉེན་ཤ་པ་ལུང་པ་ལ་རབ་ཏུ་བྱུང་བའི་མཚན་བསོད་ནམས་རིན་ཆེན་དུ་བཏགས། རྒྱ་ལྕགས་རི་བ་དང་། སྙུགས་རུམ་བ། སྤ་རཾ་པ་རྣམས་ལ་བཀའ་གདམས་ཀྱི་ཆོས་བསྐོར་རྫོགས་པར་གསན། རྗེ་བཙུན་ཆེན་པོའི་མཚན་གསན་པས་ཐུགས་ཀྱིས་མ་བཟོད་དེ། མོས་གུས་ཀྱི་གདུང་བ་དྲག་པོས་མཇལ་དུ་བྱོན། དཀར་བརྒྱུད་ཀྱི་ཆོས་གདམས་ངག་རྣམས་བུམ་པ་གང་འབྱོ་གསན་ནས། སྲིད་པ་ཐ་མའི་བྱང་ཆུབ་སེམས་དཔར་གྱུར་ཏེ། ཆུ་མོ་བྱའི་ལོ་བདུན་ཅུ་དོན་ལྔ་ལ་གཤེགས་སོ། །དེའི་བརྒྱུད་འཛིན་གྱི་བུ་བཞི་ནི། འགྲོ་མགོན་རིན་པོ་ཆེ། དྭགས་པོ་སྒོམ་ཚུལ། གྲུབ་ཐོབ་དབུ་སེ། བླ་མ་འབའ་རོམ་པའོ། །ཡོངས་སུ་གྲགས་པའི་བུ་བཞི་ནི། ཤོ་རབ་འཕགས་པ། གསར་སྒོམ་ཡེ་ཤེས་སྙིང་པོ། རང་ཉེ་ཆོས་གཡུང་། ཟིམ་ཡེ་ཤེས་སྙིང་པོའོ། །ཐུགས་ཀྱི་སྲས་བཞི་ནི། དྭགས་པོ་སྒོམ་ཆུང་། བླ་མ་རྨོག་ལྕོག་པ། གསལ་སྟོང་ཤྭ་སྒོམ། བླ་མ་འོད་ཁ་བ་རྣམས་སོ། །ཉེ་བའི་སྲས་བཞི་ལ། དྭགས་པོ་འདུལ་འཛིན། ཇོ་སྲས་ལ་ཡག་པ། སྐྱེས་བུ་ཡེ་རྡོར། མགར་སྒོམ་དཀར་པོའོ། །གཞན་ཡང་གྲུབ་པ་ཐོབ་པའི་རྣལ་འབྱོར་པ་གྲངས་ཀྱིས་མི་ཆོད་བྱོན་པ་རྣམས་ནི། སྐྱེས་མཆོག་མར་པའི་གསུང་གིས། རྒོད་དེ་ལ་བུ་གཅིག་སྐྱེས་པ་དེ། །བུ་འགྲན་གྱི་དོ་མེད་འབྱུང་བའི་རྟགས། །བྱ་ཕྲན་གྱིས་ནམ་མཁའ་གང་བ་དེ། །དཀར་བརྒྱུད་ཀྱི་བསྟན་པ་དར་བ་ཡིན། །ཞེས་ལུང་བསྟན་པའི་དོན་ཡིན་ལ། དྭགས་པོ་སྒོམ་ཚུལ་ནི། རྗེ་སྒམ་པོ་པའི་ཡབ་མཆེད། རྒྱ་བ་ག་གསེར་བ་ལ་སྲས་བཞི་ཡོད་པའི་ཆེ་བ་ཡིན་ཞིང་། དགུང་ལོ་བཅུ་གཅིག་པ་ལ་རྗེ་སྒམ་པོ་པ་དང་མཇལ། མཚན་ཚུལ་ཁྲིམས་སྙིང་པོར་བཏགས། དགུང་ལོ་བཅུ་གསུམ་པ་ལ་ལྷན་ཅིག་སྐྱེས་པའི་ཡེ་ཤེས་ཐུགས་ལ་ཆུད། བཅོ་ལྔ་ནས་འགྲོ་དོན་མཛད་དོ། །མ་གཅིག་དཔལ་ལྷ་དང་། གྲིབ་ཀྱི་རྫོང་བཙན་གྱིས་སྤྱན་དྲངས། ལྷ་སའི་ཞིག་གསོས་མཛད་དེ། གཤེགས་པའི་ཚེ་ཡང་ངོ་མཚར་གྱི་རྟགས་དཔག་མེད་བྱུང་ངོ་། །དྭགས་པོ་སྒོམ་ཆུང་ནི། མཚན་ཤེས་རབ་བྱང་ཆུབ། རྗེ་སྒམ་པོ་ཉིད་ལ། གདམས་པ་མཐའ་དག་གསན་ཞིང་། འབྲི་གུང་ཆོས་རྗེའི་བླ་མ་ཡིན། བླ་མ་འབའ་རོམ་པ་ནི། བྱང་ན་དགོན་པ་ཡོད་ལ། མཚན་དངོས་དར་མ་དབང་ཕྱུག་ཅེས་བྱ་ལ། ཏི་ཤྲཱི་རས་པ་སོགས་སློབ་བརྒྱུད་ཀྱི་བར་འབྱུང་ངོ་། །ཤོ་ར་འཕགས་པ་ནི། རྗེ་སྒམ་པོ་བའི་རྣག་དཔོན་ཡིན་ཞིང་། གྲུབ་ཐོབ་ཆེན་པོར་གྲགས་སོ། །རྣལ་འབྱོར་ཆོས་གཡུང་ནི། གདུངས་རུས་ནི་རམ་སྙིང་ཡིན་ཞིང་། སྐུ་ལུས་ཀྱི་བཀོད་པ་དུ་མར་སྟོན་པ་དང་། ཐབས་ལམ་འབྱོངས་པ་སོགས་ཡོན་ཏན་ཚད་མེད་མངའ་འོ། །གསལ་སྟོང་ཤྭ་སྒོམ་ནི། རླུང་སེམས་ལ་རང་དབང་ཐོབ་པ་དང་། མངོན་ཤེས་དང་རྫུ་འཕྲུལ་ལ་སོགས་པ་མངའ་ཞིང་། ཁམས་པ་མི་གསུམ་གྱི་ཡ་གྱལ་ཡིན་ནོ། །རྨོག་ལྕོག་པ་ནི། ཁྱུང་པོ་རྣལ་འབྱོར་གྱི་བརྒྱུད་འཛིན་ཡིན་ཡང་། རྒྱུད་པ་འདི་ལ་བརྟེན་ནས་རྟོགས་པ་ཁྱད་པར་ཅན་འཁྲུངས་ཤིང་། ཉིན་རེ་བཞིན་བྱ་རྒོད་དུ་སྤྲུལ་ནས། སྒམ་པོའི་གཙུག་ལག་ཁང་ལ་བསྐོར་བ་མཛད་པ་སོགས། དཀར་བརྒྱུད་འདིའི་ཡང་གྲུབ་ཐོབ་ཆེན་པོ་ཡིན་ནོ། །སྐྱེས་བུ་ཡེ་རྡོར་ནི། ཙ་རིའི་གནས་སྒོ་ཕྱེ་ཞིང་། འགྲོ་དོན་རྒྱ་ཆེན་བྱུང་ཞེས་གྲགས་སོ། །བླ་མ་འོལ་ཁ་བ་ནི། རྒྱ་དཀར་ནག་ཆུང་དང་། བ་རི་ལོ་ཙྪ་བ་ལ་ཡང་ཐུག་ཅིང་། གནོད་སྦྱིན་དང་ཡི་དྭགས་སོགས་ཀྱིས་མངོན་སུམ་གཏོར་མ་ལེན་པ་དང་། ཕ་རོལ་ཀྱི་དམག་ཚོགས་རེངས་པ་དང་། མཚོན་གྱིས་གནོད་མི་ནུས་པ་སོགས་ཀྱི་ཡོན་ཏན་བྱུང་ངོ་། །རྗེ་སྒམ་པོ་པའི་སློབ་མ་རྣམས་ཀྱི་ནང་ནས་མཆོག་ཏུ་གྱུར་པ། འགྲོ་དོན་འཕགས་མོ་གྲུ་པ་ནི། འཁྲུངས་ཡུལ་རྨེ་ཤོད། ཡབ་ཨ་དར། ཡུམ་ཁུ་འཛུམ་ཨ་སྐྱབས། ལྕགས་ཕོ་སྟག་གི་ལོ་ལ་སྐུ་བལྟམས། དགུང་ལོ་དགུ་ལ་མཁན་པོ་ཕན་ཁྱུག་པོ་ཚུལ་ཁྲིམས་དང་སློབ་དཔོན་ལྡོང་འོད་ཟེར་རྒྱལ་མཚན་ལས། དགེ་ཚུལ་གྱི་སྡོམ་པ་བཞེས། མཚན་རྡོ་རྗེ་རྒྱལ་པོར་བཏགས། དགུང་ལོ་བཅོ་བརྒྱད་ལ་དབུས་སུ་བྱོན། སྟོད་ལུང་རྒྱ་དམར་དང་བྱ་འདུལ་བ་འཛིན་པ་ལས་བསྙེན་རྫོགས་ཀྱི་སྡོམ་པ་ནོད། དཔལ་རྒ་ལོ་ལས་ཆོས་སྐྱོང་གི་སྐོར་རྣམས་གསན་ཅིང་། རས་ཆུང་པའི་སློབ་མ་བུར་སྒོམ་ལས་སྙན་བརྒྱུད་གསན། ས་ཆེན་ཀུན་དགའ་སྙིང་པོ་ལས་ལམ་འབྲས་གསན། དགེ་བཤེས་དཀོན་མཆོག་མཁར་ལས་མཚན་ཉིད་གསན་ཅིང་། ཇོ་མོ་ལྷ་རྗེ་ལ་སོགས་པ། སྒོམ་མའི་བླ་མ་ཡང་བཅུ་གསུམ་ཡོད་ལ། རྗེ་སྒམ་པོ་པའི་ཐུགས་ཀྱི་སྲས་སུ་མཛད་དོ། །གདན་ས་ཕག་མོ་གྲུར་དགུང་ལོ་བཞི་ཅུ་ཞེ་དགུ་ས་ཕོ་སྟག་གི་ལོ་ལ་ཕེབས། པད་ཁར་ཐུན་ཁང་དུ་ལོ་གཉིས། བདེ་གཤེགས་ཕུག་ཏུ་ལོ་བཞི། འཇག་སྤྱིལ་རིན་པོ་ཆེར་ལོ་བདུན་བཞུགས། ཁྱད་པར་དུ་འཕགས་པའི་བུ་ཆེན་བདུན་ལ་འཆད་ལུགས་གསུམ་ལ། བུ་ཆེན་ཉི་ཤུ་རྩ་བཞི་འཆད་པའི་ཚུལ་ལ། མཐར་ཐུག་གི་བུ་བཞི་ལ། མོས་གུས་མཐར་ཐུག་སྟག་ལུང་ཐང་པ།་རྟོགས་པ་མཐར་ཐུག་སྣ་ཕུ་པ། ཤེས་རབ་མཐར་ཐུག་པར་ཕུ་པ། ནུས་པ་མཐར་ཐུག་མཆན་བུ་པ་རྣམས་སོ། །གདམས་པའི་བུ་བཞི་ལ། སྐལ་ལྡན་ཡེ་ཤེས་སེང་གེ རྟོགས་ལྡན་མི་ཉག་སྒོམ་རིམ། གྲུབ་ཐོབ་ཉག་རེ་སེའོ། །ཀུན་ལྡན་གཙང་བ་རས་ཆུང་ངོ་། །རོ་གཅིག་རྟོགས་པ་བཞི་ནི། འཇིག་བརྟེན་མགོན་པོ། དྷ་ཕུག་པ། ཆོས་རྗེ་འབུམ། ཆོས་རྗེ་གཏུམ་རྣམས་སོ།། ཐུགས་ཀྱི་སྲས་བཞི་ནི། གཤེན་དགོན་མཁར་པ། ཉན་བཤད་གྲོང་པ། ཇོ་ཁ་བ། རྩི་ལུང་པ་རྣམས་སོ། །ཡི་གེའི་མའི་བུ་བཞི་ལ། རིན་པོ་ཆེ་ཤུགས་འཚེར་བ། །མཐའ་བསམ་པ་དགེ་འདུན། ཀྲུ་གུ་ལ་བློ་གྲོས་སེང་གེ རྒྱ་ན་མདངས་པ་རྣམས་སོ། །ཉེ་བའི་སྲས་བཞི་ལ། བླ་མ་དམར་པ། བླ་མ་མེ་ཕུག་པ། བླ་མ་དགྱེར་སྒོམ། དགེ་བཤེས་སེང་གེ་དཔལ་རྣམས་སོ། །གཞན་ཐུགས་ཀྱི་སྲས་བཞི། ཉེ་བའི་སྲས་བརྒྱད། ཆེ་བའི་ཆུང་བཞི་སོགས་ཀྱི་འཆད་ལུགས་ཟུར་དུ་གསལ་ལོ། །མོན་དཀར་བ་དཔལ་ལྡན་ཡེ་ཤེས་སེང་གེ་ལ། གནུབས་འདུལ་བ་འཛིན་པས་བཏུགས་ནས། གཡའ་བཟང་རྟ་པ་སོགས་སྒྲུབ་བརྒྱུད་མང་དུ་བྱོན། དེ་ལྟར་འགྲོ་མགོན་རིན་པོ་ཆེཕག་མོ་གྲུ་པ་ནི། ལྕགས་ཕོ་སྟག་གི་ལོ་དྲུག་ཅུ་རྩ་གཅིག་པ་ཧོར་ཟླ་བདུན་པའི་ཉེར་ལྔ་ལ་མངོན་པར་དགའ་བའི་ཞིང་དུ་གཤེགས་སོ། །མཐར་ཕྱིན་བཞིའི་པར་ཕུ་བ་ནི། ཕྱ་བའི་སེང་གེ་བརྒྱད་ཀྱི་ཡ་གྱལ་གཅིག་ཡིན་ལ། སྟོད་ལུང་པར་ཕུར་དགོན་པ་བཏབ་ནས། དོ་ཧ་བར་དུ་ལ་སོགས་པའི་སྲོལ་འབྱེད་ཡིན། བླ་མ་དགྱེར་དགོན་གཉིས་བྱོན་པ། གཅིག་མལ་གྲོ་སོགས་སུ་བསྒྲུབ་པ་མཛད། འཇིག་རྟེན་མགོན་པོ་ནས་ཀྱང་བསྔགས་བརྗོད་བྱེད་པ་གཅིག་བྱོན་ཞིང་། གཅིག་ཡར་ལུང་ལྔ་རྫིངས་སུ་འཁྲུངས། ཕག་མོ་གྲུ་པ་དང་། རྣལ་འབྱོར་ཆོས་གཡུང་དང་། མལ་ཀ་པ་སོགས་ལ་གདམས་པ་ཞུས་ཤིང་། སྙེ་ཕུག་ཤུག་གསེབ་སོགས་བཏབ། འགྲོ་དོན་ཆེ་བར་བྱུང་ཞིང་། སངས་རྒྱས་སྙན་རས་ནི། གདུང་སྙན་ཐོག་རུས་དཀར་པོ་ཡིན་ཞིང་། འཁྲུངས་ཡུལ་བསམ་ཡས་ཁམས་པ་གསུམ་ཡིན་ལ། ཡར་ལུང་ཀྱི་རྡོ་རང་ཐག་བྱ་བར། ལོ་དགུ་བསྒྲུབ་པ་མཛད་དེ། རྩོད་མེད་ཀྱི་གྲུབ་ཐོབ་ཡིན་ཞིང་། གཉལ་ལོ་རོ་སོགས་སུ་དགོན་པ་བཏབ་ཅེས་གྲགས་སོ། །ཕག་མོ་གྲུ་པའི་སློབ་མ་རྣམས་ལ། བུ་ཆེན་གཞན་བྱོན་ཚུལ་སོགས་མང་བར་ཡོད་ན་ཡང་། མ་སྤྲོས། འབྲི་གུང་འཇིག་བརྟེན་མགོན་པོ་ནི། འཁྲུངས་ཡུལ་ལྡན་མ། གདུང་རུས་ཀྱུ་ར། ཡབ་རྣལ་འབྱོར་རྡོ་རྗེ། ཡུམ་རྗེ་བཙུན་མ། ཆུ་མོ་ཕག་ལ་སྐུ་བལྟམས། འགྲོ་མགོན་རིན་པོ་ཆེ་ལས་རབ་ཏུ་བྱུང་ཞིང་། མཚན་རིན་ཆེན་དཔལ་དུ་བཏགས། ཡི་དམ་མང་པོའི་ཞལ་གཟིགས་ཤིང་། བཅུ་ཆོས་གསུམ་ཆོས་ཀྱི་གདམས་པ་ཐུགས་ལ་འཁྲུངས། ཞང་གསུམ་ཐོག་པ། བླ་མ་རྩེ་ལུང་པ། གཉལ་པ་འདུལ་འཛིན་རྣམས་ལས་བསླབ་པ་གཅིག་རྫོགས་མཛད། དེ་ནས་མེ་གྲུའི་གདན་སར་ལོ་གསུམ་བཞུགས། དེ་ནས་འགྲོ་མགོན་གྱི་ལུང་བསྟན་ནས། འབྲི་གུང་སེའི་དགོན་པར་བྱོན། གདུལ་བྱ་དང་ཚོགས་པ་དཔག་མེད་བསྐྱངས་ཞིང་། འཕགས་པ་ཀླུ་སྒྲུབ་ཀྱི་སྤྲུལ་པ་ཡིན་པར་སྒྲོལ་མས་ལུང་བསྟན་ནས། སྐུ་ཆེ་བའི་ཡོན་ཏན་བསམ་གྱིས་མི་ཁྱབ་བོ། །དེ་ཉིད་ཀྱི་སློབ་མ་སྤྱན་སྔ་རིན་པོ་ཆེ་ནི། འཁྲུངས་ཡུལ་མདོ་སྨད་གནས་དྲུག་པ། གདུང་རུས་ལྷ་གཟིགས་མདོ་བ་སྙན་ཐོག ལྷ་གཟིགས་གསུམ་གྱི་བར་པ་ཡིན་ཞིང་། ཡབ་རྒྱལ་བ་སྐྱབས། ཡུམ་འབྲོ་ལྡོག་ཟ་ཁུ་ལྷག་སྨན་ལ་སྲས་གསུམ་འཁྲུངས། མེ་མོ་ལུག་ལ་སྐུ་བལྟམས། དགུང་ལོ་བཅུ་གསུམ་ལ་མཁན་པོ་རྫོང་པ་དང་། སློབ་དཔོན་སྟོན་པ་ལས་རབ་ཏུ་བྱུང་ནས། མཚན་གྲགས་པ་འབྱུང་གནས་སུ་བཏགས།། དཀར་བརྒྱུད་ཀྱི་ཆོས་རྣམས་འབྲི་གུང་དུ་རྫོགས་པར་གསན། དགུང་ལོ་སོ་བཞི་ལ་ཐེལ་གྱི་གོ་སར་ཕེབས། ལོ་རྩ་བདུན་བཞུགས་ཤིང་དྲུག་ཅུ་ལ་འབྲི་གུང་གི་གོ་སར་ཕེབས་ཏེ། ལོ་རྩ་གཉིས་བཞུགས་སོ། །དེ་ཉིད་ལ་བུ་སློབ་རྒྱལ་བ་རིན་པོ་ཆེ་བཅུ་གཉིས་པ། གཅུང་རིན་པོ་ཆེ་རྒྱལ་སྲས་ཐོག་ཁ་པ། རིན་པོ་ཆེ་གཏེར་རྒྱབ། སྤྱན་མངའ་སྒོ་མང་པ་སོགས། སློབ་མ་མང་དུ་བྱོན་ཞིང་། འབྲི་གུང་གི་ཁྲི་ཚོ་བཅོ་བརྒྱད་ཀྱང་དེ་དུས་བྱུང་བ་ཡིན་ནོ། །དེའི་སློབ་མ་རིན་པོ་ཆེ་ནས་བརྒྱུད་དེ། བཅུ་གཉིས་པ། རིན་པོ་ཆེ་གྲགས་ཡེར་པ། རིན་པོ་ཆེ་གཉིས་མཆེད་པ། ཆོས་བཞི་སྙིང་མ་བ་བཅུ་གཉིས་གསར་མ་ཆོས་བཞི་གསར་མ་པ། སྤྱན་མངའ་བསོད་ནམས་གྲགས་པ། སྤྱན་མངའ་དཔལ་བ། སྤྱན་མངའ་བསོད་རྒྱལ་བ་ཡན་དུ་ཟམ་མ་ཆད་པར་བྱོན་པ་ཡིན་ཞིང་། གཉོས་ལྷ་ནང་པ་ནི། གཉོས་ནག་གྲགས་པ་དཔལ་ཞེས་པ། ཁ་རག་ལོ་ཙྪའི་གདུང་བརྒྱུད། གསང་འདུས་འཇམ་དཔལ་རྡོ་རྗེ་ལ་གྲུབ་པ་བརྙེས་པ་ཡིན་ཞིང་། བྱང་ལྷ་ཐེར་སོགས་ཀྱི་དགོན་པ་བཏབ། དེའི་དབོན་པོ་ལྷ་རིན་ཆེན་རྒྱལ་པོས། གེ་རེ་ལྷ་ཁང་བཞེངས་ཤིང་། མདོར་ན་གེ་རེ་ལྷག་པར་གྲགས་པ་འདི་ཡིན་ནོ། །འགར་ཆོས་སྡིངས་པ་ནི། འཇིག་བྱེད་ཀྱི་གྲུབ་ཐོབ་ཡིན་ཞིང་། སྤོ་བོར་བྱོན་ནས་ནས་ལུང་དགོན་པར་བཏབ་བོ། །དེ་ལ་སོགས་པའི་འབྲི་གདན་གཉིས་ནས་བྱོན་པའི་སློབ་བརྒྱུད